Look4it George Online Newspaper » Kom lag saam! Ian Wessels kom Knysna toe, amper anoniem
Kom lag saam! Ian Wessels kom Knysna toe, amper anoniem
Ons almal beland soms in omstandighede waar ons gewens het ons kon liewer anoniem wees. Anders as onder jou eie naam, kan jy dan mos lekker spontaan en uit die hart uit reageer!
In sy nuwe komedie, Ek's Anoniem! hou Ian Wessels van RSG sy lyf Anoniem en bekyk 'n klompie sulke situasies by die werk, in die mall, op lughawens, in die fliek en by die huis. Wat sou jy vir jou vrou gesê het as jy dit anoniem kon doen, of sal dit lei tot 'n huweliksverduistering? Ian vat ook Anoniem se spoor op soek na liefde – van destyds se Hoekie vir Eensames tot by vandag s'n – Facebook natuurlik! En net om seker te maak jy lag lekker oopbek, doen hy ook die leeuloop, 'n bietjie ballet en 'n stukkie tango – alles anoniem natuurlik!
Kom lag lekker saam op Saterdag 30 Maart in die Laerskool Knysna saal. Ian word Knysna toe gebring deur die Hoërskool Knysna se Woema Span om fondse in te samel vir die skool se belowende planne vir 2013. "Ons wil graag meer 'shows' Knysna toe bring," se leier van die span Retha Nell. "Dit is die perfekte manier om Maart af te sluit." Die wat kaartjies will koop kan vir Retha bel op 0827750197.